**Zmluva na dodanie licencií softvérových produktov Trellix a na obnovu podpory pre softvérové produkty Trellix č. C-NBS1-000-106-337**

uzavretá podľa § 269 ods. 2 zákona č. 513/1991 Zb. Obchodný zákonník v znení neskorších predpisov (ďalej len „Obchodný zákonník“)

(ďalej len „zmluva“)

# Zmluvné strany

**Objednávateľ:**

Názov: **Národná banka Slovenska**

so sídlom: Ul. Imricha Karvaša 1, 813 25 Bratislava

zastúpená: <vyplní VO>

IČO: 30844789

DIČ: 2020815654

IČ pre DPH SK2020815654

bankové spojenie: Národná banka Slovenska, Bratislava

č. účtu:  SK07 0720 0000 0000 0000 1919

 <platí pre domáceho uchádzača>

 SK60 0720 0000 0000 0000 2129

 <platí pre zahraničného uchádzača>

Zriadená zákonom NR SR č. 566/1992 Zb. o Národnej banke Slovenska v znení neskorších

predpisov.

(ďalej aj ako „objednávateľ“)

**a**

**Dodávateľ:**

Obchodné meno: **<vyplní uchádzač>**

Sídlo: <vyplní uchádzač>

Zastúpený: <vyplní uchádzač>

Zapísaný: <vyplní uchádzač>

IČO: <vyplní uchádzač>

IČ DPH: <vyplní uchádzač>

DIČ: <vyplní uchádzač>

Bankové spojenie: <vyplní uchádzač>

Číslo účtu (IBAN): <vyplní uchádzač>

(ďalej aj ako „dodávateľ“ a spoločne s objednávateľom ďalej aj ako „zmluvné strany“)

## Preambula

1. Objednávateľ ako verejný obstarávateľ vyhlásil oznámením č. <vyplní VO>, zverejneným vo Vestníku verejného obstarávania č. <vyplní VO> dňa <vyplní VO>, zákazku podľa § 66 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“) s názvom: **Dodanie licencií a obnova podpory softvérových produktov Trellix.**
2. Na základe vyhodnotenia ponúk bola ponuka dodávateľa vyhodnotená ako ponuka úspešného uchádzača. Vzhľadom na túto skutočnosť a predloženú ponuku dodávateľa sa zmluvné strany na základe slobodnej vôle a v súlade s právnymi predpismi platnými na území Slovenskej republiky rozhodli uzatvoriť túto zmluvu.

**Článok I.**

# Predmet zmluvy

1. Predmetom plnenia tejto zmluvy je:
	1. dodanie (obnova) predplatných licencií na používanie softvérových produktov Trellix špecifikovaných v Prílohe č. 1 tejto zmluvy (Tabuľka č. 1), na obdobie 36 mesiacov od 01.06.2025 do 31.05.2028, vrátane podpory Trellix Thrive Essential Software Support pre tieto licencie na dané obdobie (pre tie predplatné licencie pre ktoré je táto podpora uvedená v prílohe č. 1 tejto zmluvy v Tabuľke č. 1), a to všetko v súlade so štandardnými všeobecnými obchodnými podmienkami výrobcu softvéru Trellix pre dané licencie a poskytovanie softvérovej podpory, ako aj v súlade s podmienkami uvedenými v tejto zmluve (ďalej aj ako „licencie“);
	2. Obnova softvérovej podpory Trellix Thrive Essential Software Support pre súčasne platné licencie softvérových produktov Trellix používaných objednávateľom v rozsahu špecifikovanom v prílohe č. 1 tejto zmluvy (Tabuľka č. 2), na obdobie 36 mesiacov od 01.06.2025 do 31.05.2028, a to v súlade so štandardnými všeobecnými obchodnými podmienkami výrobcu softvéru Trellix pre dané licencie a poskytovanie softvérovej podpory, ako aj v súlade s podmienkami uvedenými v tejto zmluve (ďalej aj ako „podpora“);

(licencie a podpora podľa bodov 1.1 a 1.2 vyššie ďalej spolu aj ako „predmet zmluvy“)

1. Dodávateľ sa zaväzuje dodať objednávateľovi predmet zmluvy v termíne uvedenom v článku II. bode 2 tejto zmluvy.
2. Súčasťou plnenia predmetu zmluvy je aj záväzok dodávateľa v elektronickej podobe doručiť objednávateľovi dokument Trellix Product Grant Letter pre licencie a podporu podľa tejto zmluvy, s dobou trvania licencií a podpory od 01.06.20254 do 31.05.2028, ktorý bude obsahovať tzv. Grant Number, umožňujúci prístup objednávateľa k predmetu zmluvy prostredníctvom internetovej stránky [www.trellix.com](http://www.trellix.com), v súlade so štandardnými všeobecnými obchodnými podmienkami výrobcu softvéru Trellix, a ktorým dodávateľ preukazuje objednávateľovi riadne zaregistrovanie licencií a podpory u výrobcu softvéru Trellix v súlade s podmienkami podľa tejto zmluvy. Dokument Trellix Product Grant Letter dodávateľ doručí objednávateľovi e-mailom zaslaným na emailovú adresu oprávnenej osoby objednávateľa podľa článku IV. bodu 2 tejto zmluvy. Riadne doručenie tohto dokumentu zmluvné strany potvrdia podpisom protokolu podľa článku II. bodu 3 zmluvy.
3. Dodávateľ vyhlasuje, že je autorizovaným partnerom výrobcu softvéru Trellix minimálne na jednej z úrovní Platinum, Gold alebo Silver, čo preukázal objednávateľovi dokladom o tomto partnerstve, ktorý tvorí Prílohu č. 2 a neoddeliteľnú súčasť tejto zmluvy, a teda dodávateľ je na základe tohto partnerstva oprávnený poskytnúť objednávateľovi plnenie, na ktoré sa zaviazal touto zmluvou. Dodávateľ sa zaväzuje udržiavať uvedené partnerstvo počas celej doby platnosti a účinnosti tejto zmluvy. Porušenie záväzku dodávateľa udržiavať partnerstvo podľa tohto bodu zmluvy je podstatným porušením tejto zmluvy.
4. Objednávateľ sa zaväzuje poskytnúť dodávateľovi potrebnú súčinnosť a za riadne a včas dodaný predmet zmluvy zaplatiť dodávateľovi cenu podľa článku III. tejto zmluvy.

**Článok II.**

# Miesto a termín dodania predmetu zmluvy

1. Miestom plnenia predmetu zmluvy je sídlo objednávateľa: Národná banka Slovenska, Ul. Imricha Karvaša 1, 813 25 Bratislava. Zmluvné strany sú si vedomé, že predmet zmluvy bude dodaný elektronicky v súlade so štandardnými všeobecnými obchodnými podmienkami výrobcu softvéru Trellix a touto zmluvou, pričom odovzdanie predmetu zmluvy v mieste plnenia podľa tohto bodu zmluvy zmluvné strany potvrdia podľa bodu 3, tohto článku zmluvy.
2. Dodávateľ sa zaväzuje dodať objednávateľovi predmet zmluvy najneskôr do 7 kalendárnych dní od nadobudnutia účinnosti tejto zmluvy. Dodanie predmetu zmluvy zmluvné strany potvrdia podľa bodu 3 tohto článku zmluvy.
3. Dodávateľ protokolárne odovzdá predmet zmluvy objednávateľovi. O odovzdaní a prevzatí predmetu zmluvy zmluvné strany spíšu protokol, podpísaný oprávnenými osobami zmluvných strán, určenými podľa článku IV. bodov 1 a 2 tejto zmluvy (ďalej aj ako „oprávnené osoby zmluvných strán“). V protokole oprávnené osoby zmluvných strán potvrdia, že dokument Trellix Product Grant Letter podľa článku I. bodu 3 tejto Zmluvy bol riadne doručený objednávateľovi v súlade s podmienkami podľa tejto zmluvy. Protokol bude obsahovať zoznam odovzdávaných položiek, potvrdenie o doručení Trellix Product Grant Letter podľa predchádzajúcej vety tohto bodu zmluvy, dátum podpisu, mená a podpisy oprávnených osôb zmluvných strán. V prípade, ak aktuálnu inštalačnú verziu predmetného softvéru je potrebné stiahnuť z internetovej stránky výrobcu softvéru Trellix, dodávateľ pri podpise tohto protokolu odovzdá objednávateľovi v písomnej forme aj postup potrebný na stiahnutie danej verzie softvéru obsahujúci funkčnú adresu na stiahnutie predmetného softvéru vrátane prihlasovacieho mena a hesla, ak sú potrebné.

**Článok III.**

# Cena a platobné podmienky

1. Cena predmetu zmluvy je stanovená dohodou zmluvných strán v zmysle zákona NR SR č. 18/1996 Z. z. o cenách v znení neskorších predpisov a vyhlášky MF SR č. 87/1996 Z. z., ktorou sa vykonáva zákon NR SR č. 18/1996 Z. z. o cenách v znení neskorších predpisov a to v celkovej výške:

**<vyplní uchádzač> eur bez DPH(slovom <vyplní uchádzač> bez DPH).**

Jednotkové ceny za dodanie licencií a obnovu podpory podľa tejto zmluvy sú pevne stanovené a nemenné a sú uvedené v prílohe č. 1 tejto zmluvy (Tabuľka č. 1 a Tabuľka č. 2). Celková cena za predmet zmluvy uvedená v bode 1 tohto článku zmluvy je stanovená na základe prílohy č. 1 tejto zmluvy (Tabuľka č. 3), a to na základe počtu a druhu dodaných licencií podľa tejto zmluvy, počtu a druhu podpory obnovenej podľa tejto zmluvy a jednotkových cien uvedených pre tieto licencie a podporu v prílohe č. 1 tejto zmluvy (Tabuľka č. 1 a Tabuľka č. 2).

1. Cena za predmet zmluvy zahŕňa všetky a akékoľvek náklady dodávateľa, spojené s dodaním predmetu zmluvy podľa podmienok uvedených v tejto zmluve, vrátane nákladov na dopravu predmetu zmluvy do miesta dodania. Nárok na zaplatenie ceny za predmet zmluvy vzniká dodávateľovi riadnym dodaním predmetu zmluvy podľa článku II. bodov 2 a 3 tejto zmluvy. Dodávateľ vystaví faktúru na zaplatenie ceny za dodaný predmet zmluvy a doručí ju objednávateľovi najneskôr do 15 kalendárnych dní odo dňa protokolárneho odovzdania a prevzatia predmetu zmluvy objednávateľom podľa článku II. bodov 2 a 3 zmluvy.
2. Zmluvné strany sa dohodli a výslovne súhlasia s tým, že dodávateľ bude zasielať len elektronické faktúry z e-mailovej adresy dodávateľa <vyplní uchádzač> na e-mailovú adresu objednávateľa faktury.ofr@nbs.sk vo formáte PDF. Zmluvné strany vyhlasujú, že majú výlučný prístup k uvedeným e-mailovým adresám. Zmluvné strany sú oprávnené zmeniť e-mailové adresy, a to len písomne s oznámením novej e-mailovej adresy druhej zmluvnej strane, pričom z dôvodu tejto zmeny nie je potrebné uzatvoriť dodatok k tejto zmluve. Dodávateľ nie je povinný podpísať elektronickú faktúru kvalifikovaným elektronickým podpisom. Elektronická faktúra musí spĺňať všetky náležitosti faktúry podľa § 74 zákona č. 222/2004 Z. z. o dani z pridanej hodnoty v znení neskorších predpisov (ďalej len „zákon o  dani z pridanej hodnoty“). Zmluvné strany sú povinné bezodkladne písomne oznámiť druhej zmluvnej strane akúkoľvek zmenu, ktorá by mohla mať vplyv na doručovanie elektronických faktúr, najmä zmenu kontaktnej e-mailovej adresy uvedenej v tomto bode zmluvy.
3. Faktúra je splatná do 30 dní odo dňa jej doručenia objednávateľovi a bude zaplatená bezhotovostným prevodom na účet dodávateľa uvedený na faktúre. Za deň splnenia peňažného záväzku sa považuje deň odpísania dlžnej sumy z účtu objednávateľa v prospech účtu dodávateľa uvedeného na faktúre.
4. Dodávateľ k dohodnutej cene uplatní DPH podľa zákona o dani z pridanej hodnoty. <text tohto bodu platí pre domáceho uchádzača, ktorý je platiteľom DPH, domáci uchádzač, ktorý nie je platiteľom DPH a zahraničný uchádzač tento bod odstráni>
5. V prípade, že faktúra nebude po vecnej a formálnej stránke správne vyhotovená alebo nebude obsahovať všetky údaje podľa tejto zmluvy alebo bude obsahovať nesprávne údaje, objednávateľ ju vráti dodávateľovi na prepracovanie (opravu) alebo doplnenie s uvedením nedostatkov, ktoré sa majú odstrániť a pre ktoré bola faktúra vrátená dodávateľovi, pričom nová lehota splatnosti začne plynúť dňom doručenia doplnenej alebo správne prepracovanej (opravenej) faktúry objednávateľovi.
6. Dodávateľ najneskôr do doby vyhotovenia faktúry predloží objednávateľovi originál potvrdenia o mieste svojej daňovej rezidencie, alebo jeho úradne overenú fotokópiu. Počas trvania zmluvy dodávateľ predmetné potvrdenie predloží objednávateľovi na začiatku každého nového zdaňovacieho obdobia. Dodávateľ vyhlasuje a zaväzuje sa, že v prípade vzniku stálej prevádzkarne na území Slovenskej republiky počas trvania zmluvy bude o tejto skutočnosti objednávateľa bezodkladne písomne informovať. Dodávateľ vyhlasuje, že je konečným príjemcom dohodnutej ceny uvedenej v tomto článku zmluvy. <text tohto bodu platí pre zahraničného uchádzača, domáci uchádzač text tohto bodu odstráni>
7. Dodávateľ, ktorý uvedie na faktúre daň sa zaväzuje, že odvedie daň správcovi dane v lehote ustanovenej v § 78 ods. 1 zákona o dani z pridanej hodnoty. V prípade nesplnenia tejto povinnosti voči správcovi dane a následného núteného ručenia objednávateľa za túto DPH sa dodávateľ zaväzuje z titulu náhrady škody uhradiť objednávateľovi túto DPH v plnej výške, najneskôr do 10 dní od doručenia jej vyúčtovania dodávateľovi zo strany objednávateľa. Porušenie ktorejkoľvek povinnosti dodávateľa podľa tohto bodu zmluvy je podstatným porušením zmluvy a dôvodom na odstúpenie objednávateľa. <text tohto bodu platí len pre domáceho uchádzača, zahraničný uchádzač text tohto bodu odstráni>
8. Dodávateľ je oprávnený previesť práva a povinnosti pre neho vyplývajúce z tejto zmluvy, alebo ich akúkoľvek časť na inú osobu len s predchádzajúcim písomným súhlasom objednávateľa. Tým nie sú dotknuté ustanovenia tejto zmluvy o jej plnení prostredníctvom subdodávateľov. Dodávateľ je ďalej oprávnený postúpiť alebo založiť akékoľvek svoje pohľadávky voči objednávateľovi vzniknuté na základe alebo v súvislosti s touto zmluvou alebo s plnením záväzkov podľa tejto zmluvy len s predchádzajúcim písomným súhlasom objednávateľa. Dodávateľ nie je oprávnený jednostranne započítať akúkoľvek svoju pohľadávku voči objednávateľovi vzniknutú z akéhokoľvek dôvodu proti pohľadávke objednávateľa voči dodávateľovi vzniknutej na základe alebo v súvislosti s touto zmluvou.

**Článok IV.**

# Ďalšie povinnosti zmluvných strán

* 1. Dodávateľ je povinný najneskôr do 3 pracovných dní odo dňa nadobudnutia účinnosti tejto zmluvy písomne (elektronicky formou emailu) doručiť objednávateľovi zoznam osôb oprávnených konať vo veciach zmluvných, vrátane oprávnených osôb, s ktorými môže objednávateľ komunikovať vo veciach týkajúcich sa plnenia predmetu tejto zmluvy, a to v rozsahu: meno a priezvisko, funkcia, telefónne číslo, emailová adresa. Zmena oprávnenej osoby, alebo iná zmena informácií poskytnutých podľa tohto bodu zmluvy musí byť zaslaná objednávateľovi formou doporučeného listu podpísaného oprávneným zástupcom dodávateľa najneskôr 7 pracovných dní pred vykonaním zmeny.
	2. Objednávateľ je povinný najneskôr do 3 pracovných dní odo dňa nadobudnutia účinnosti tejto zmluvy písomne (elektronicky formou emailu) doručiť dodávateľovi zoznam osôb oprávnených konať vo veciach zmluvných, vrátane oprávnených osôb, s ktorými môže dodávateľ komunikovať vo veciach týkajúcich sa plnenia predmetu tejto zmluvy, a to v rozsahu: meno a priezvisko, funkcia, telefónne číslo, emailová adresa. Zmena oprávnenej osoby, alebo iná zmena informácií poskytnutých podľa tohto bodu zmluvy musí byť zaslaná dodávateľovi formou doporučeného listu podpísaného oprávneným zástupcom objednávateľa najneskôr 7 pracovných dní pred vykonaním zmeny.
	3. Dodávateľ je povinný zabezpečiť, aby jeho zamestnanci a všetky iné osoby, ktoré sa za dodávateľa podieľajú na plnení predmetu zmluvy, v prípade ak ich vstup do objektov objednávateľa bude potrebný pre účely plnenia predmetu zmluvy, dodržiavali v objektoch objednávateľa všetky všeobecne záväzné predpisy, vzťahujúce sa k vykonávaniu činností, ktoré sú predmetom tejto zmluvy, najmä predpisy súvisiace s bezpečnosťou práce a požiarnou bezpečnosťou, interné predpisy objednávateľa, s ktorými ich objednávateľ oboznámi, najmä predpisy týkajúce sa vstupu do objektov a bezpečnosti systémov objednávateľa, a aby sa riadili organizačnými pokynmi oprávnených zástupcov objednávateľa. Objednávateľ sa pre taký prípad zaväzuje, že zamestnanci dodávateľa budú pre účinné plnenie tejto zmluvy v objekte objednávateľa vybavení oprávnením pre vstup alebo objednávateľ zaistí sprevádzanie zamestnancov dodávateľa.
	4. Dodávateľ je povinný v plnom rozsahu dodržiavať zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov (ďalej len „zákon č. 82/2005 Z. z.“). Dodávateľ vyhlasuje, že neporušuje a počas trvania tejto zmluvy nebude porušovať zákaz nelegálneho zamestnávania v zmysle zákona č. 82/2005 Z. z.
	5. V prípade, ak sa vyhlásenie dodávateľa podľa predchádzajúceho bodu tohto článku zmluvy preukáže za nepravdivé a príslušný kontrolný orgán uloží objednávateľovi pokutu za porušenie zákazu prijať prácu alebo službu podľa § 7b ods. 5 zákona č. 82/2005 Z. z., tak sa dodávateľ zaväzuje uhradiť objednávateľovi zmluvnú pokutu v sume rovnajúcej sa pokute uloženej objednávateľovi príslušným kontrolným orgánom, a to najneskôr do 7 kalendárnych dní odo dňa jej uplatnenia objednávateľom u dodávateľa.
	6. Dodávateľ je oprávnený použiť na plnenie predmetu plnenia subdodávateľov. Tým nie je dotknutá zodpovednosť dodávateľa za riadne plnenie tejto zmluvy, pričom za plnenie poskytnuté subdodávateľom dodávateľ zodpovedá podľa tejto zmluvy rovnako ako keby toto plnenie poskytol sám. Dodávateľ potvrdzuje, že podľa § 41 ods. 3 zákona o verejnom obstarávaní uviedol v prílohe č. 3 tejto zmluvy údaje o všetkých známych subdodávateľoch, údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia. Dodávateľ je povinný písomne oznámiť objednávateľovi akúkoľvek zmenu údajov o subdodávateľoch uvedených v prílohe č. 3 tejto zmluvy do 3 pracovných dní odo dňa uskutočnenia tejto zmeny. Dodanie predmetu zmluvy prostredníctvom subdodávateľa nezbavuje dodávateľa povinnosti a zodpovednosti za riadne plnenie predmetu zmluvy v zmysle tejto zmluvy.
	7. Dodávateľ je oprávnený zmeniť subdodávateľa uvedeného v prílohe č. 3 výlučne na základe predchádzajúceho písomného oznámenia a následného písomného súhlasu objednávateľa so zmenou subdodávateľa. V prípade zmeny subdodávateľa alebo doplnenia nového subdodávateľa, je dodávateľ povinný písomne oznámiť objednávateľovi údaje o navrhovanom subdodávateľovi v rozsahu podľa bodu 6 tohto článku zmluvy, najmenej štyri pracovné dni pred jeho plánovaným využitím. Objednávateľ si vyhradzuje právo odmietnuť dodávateľom navrhovaného nového subdodávateľa, a to najmä v prípade, ak existuje dôvodný predpoklad, že plnenie záväzkov subdodávateľa podľa tejto zmluvy je ohrozené a v prípade, ak dodávateľom navrhovaný subdodávateľ nespĺňa požiadavky na odborno-technickú spôsobilosť vo vzťahu k tej časti predmetu plnenia, ktorá má byť subdodávateľom plnená. Zmenu subdodávateľa zmluvné strany zaznamenajú v dodatku uzatvorenom k tejto zmluve, ktorým sa zmení príloha č. 3 tejto zmluvy v rozsahu objednávateľom odsúhlasenej zmeny subdodávateľa.
	8. Dodávateľ je povinný byť počas celej doby plnenia tejto zmluvy zapísaný v registri partnerov verejného sektora, a to v prípade, ak má túto povinnosť podľa zákona
	č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „zákon o RPVS“). U subdodávateľa táto povinnosť platí, ak mu takáto povinnosť vznikla podľa zákona o RPVS, pričom za jej splnenie v takom prípade zodpovedá dodávateľ.
	9. Dodávateľ je povinný zabezpečiť, aby jeho subdodávatelia v zmysle § 2 ods. 5 písm. e) zákona o verejnom obstarávaní a § 2 ods. 1 písm. a) bod 7 zákona o RPVS, ktorým vznikla povinnosť zápisu do registra partnerov verejného sektora, mali riadne splnené povinnosti ohľadom zápisu do registra partnerov verejného sektora v zmysle zákona o RPVS.
	10. Za účelom preukázania splnenia povinnosti v zmysle prechádzajúceho bodu tohto článku zmluvy je dodávateľ povinný kedykoľvek na výzvu objednávateľa bezodkladne, najneskôr však do 3 pracovných dní, predložiť objednávateľovi všetky zmluvy so subdodávateľmi identifikovanými v prílohe č. 3 tejto zmluvy, resp. následne zmenenými postupom podľa bodu 7 tohto článku zmluvy, a zároveň predložiť zoznam všetkých subdodávateľov v zmysle § 2 ods. 1 písm. a) bod 7 zákona č. 315/2016 Z. z., ktorí napĺňajú definičné znaky partnera verejného sektora v zmysle § 2 ods. 1 písm. a) bod 7 a § 2 ods. 2 zákona č. 315/2016 Z. z., v dôsledku ich participácie na plnení tejto zmluvy. Za úplnosť a pravdivosť poskytnutých údajov nesie plnú zodpovednosť dodávateľ.
	11. V prípade, ak dodávateľ poruší svoj záväzok byť počas celej doby trvania tejto zmluvy zapísaný v registri partnerov verejného sektora podľa bodu 8 tohto článku zmluvy, ak má túto povinnosť podľa zákona o RPVS, má objednávateľ právo na zmluvnú pokutu od dodávateľa vo výške 5000,- eur (slovom päťtisíc eur).
	12. V prípade, ak dodávateľ poruší povinnosť v zmysle bodu 9 tohto článku zmluvy, a teda bude táto zmluva plnená (resp. budú na jej plnení participovať) subdodávateľmi, ktorí si riadne nesplnili svoju zákonnú povinnosť zápisu (resp. jeho udržiavania) do registra partnerov verejného sektora, má objednávateľ právo na zmluvnú pokutu od dodávateľa vo výške 5.000,- eur (slovom päťtisíc eur) bez DPH za každé jednotlivé porušenie tejto zákonom ustanovenej povinnosti.
	13. V prípade omeškania dodávateľa so splnením povinnosti v zmysle bodu 10 tohto článku zmluvy, má objednávateľ právo na zmluvnú pokutu od dodávateľa vo výške 500,- eur (slovom päťsto eur), a to za každý aj začatý deň omeškania.

**Článok V.**

# Zodpovednosť za vady, záruka a odstraňovanie vád

1. Dodávateľ v plnom rozsahu zodpovedá za dodržanie špecifikácie predmetu zmluvy, ďalej za kvalitu, akosť a riadne dodanie predmetu zmluvy v súlade s podmienkami tejto zmluvy a s podmienkami štandardných všeobecných obchodných podmienok výrobcu softvéru Trellix, pre licencie a podporu, ktoré sú predmetom zmluvy.
2. Zmluvné strany sa v prípade zodpovednosti za vady budú riadiť ustanoveniami § 422 a nasl. Obchodného zákonníka.
3. Dodávateľ zodpovedá za to, že predmet zmluvy, nemá v čase jeho odovzdania a prevzatia podľa tejto zmluvy právne vady. Právne vady predstavujú najmä práva tretích osôb, ktoré akýmkoľvek spôsobom znemožňujú/obmedzujú objednávateľovi užívať dodaný predmet zmluvy alebo jeho časť v súlade s touto zmluvou. V prípade ak predmet zmluvy bude mať právne vady, dodávateľ je povinný uvedené vady na vlastné náklady vysporiadať. Ak to nie je možné dodávateľ sa zaväzuje nahradiť objednávateľovi všetku škodu, ktorá mu v tejto súvislosti vznikla, najmä škodu spôsobenú uplatnením nárokov tretích osôb z titulu porušenia ich chránených práv súvisiacich s plnením dodávateľa alebo jeho subdodávateľov podľa tejto zmluvy, vrátane vynaložených trov právneho zastúpenia.
4. Dodávateľ poskytuje na dodaný predmet zmluvy záruku po dobu od dodania predmetu zmluvy do 31.05.2028, ak licenčné podmienky neuvádzajú inak. Na základe tejto záruky dodávateľ zodpovedá objednávateľovi za to, že dodané licencie a podpora budú mať počas tejto záručnej doby funkcionality a funkčnosť stanovené štandardnými všeobecnými obchodnými podmienkami výrobcu softvéru Trellix pre tieto licencie a podporu (najmä popisom funkcionality týchto licencií a podpory, ako softvérových produktov), zachovajú si vlastnosti a kvalitu stanovené pre tieto licencie a podporu výrobcom softvéru Trellix a obvyklé v zmysle jeho obchodných pravidiel aj pre iných používateľov týchto licencií a podpory, a teda licencie a podpora budú počas záručnej doby spôsobilé na použitie na účel na ktorý sú určené výrobcom softvéru Trellix.
5. Záručná doba začína plynúť dňom protokolárneho prevzatia predmetu zmluvy objednávateľom podľa článku II. bodu 3 tejto zmluvy. V prípade vzniknutých vád na dodanom predmete plnenia počas záručnej doby je objednávateľ oprávnený požadovať od dodávateľa bezplatné a bezodkladné odstránenie vady a dodávateľ je povinný bezplatne a bezodkladne, na vlastné náklady odstrániť zistené vady. Všetky prípadné náklady spojené s odstránením vád predmetu zmluvy počas záručnej doby znáša dodávateľ. Uplatnením nárokov z vád podľa tejto zmluvy nie je dotknutý nárok objednávateľa na náhradu škody, ani na zmluvnú pokutu podľa tejto zmluvy.

**Článok VI.**

# Zmluvné sankcie

1. V prípade omeškania dodávateľa s dodaním predmetu zmluvy alebo jeho časti v termíne podľa tejto zmluvy, vzniká objednávateľovi nárok na zaplatenie zmluvnej pokuty od dodávateľa:
	1. ak je dodávateľ v omeškaní s dodaním celého predmetu zmluvy, výška zmluvnej pokuty sa vypočíta z ceny celého predmetu zmluvy bez DPH, a to vo výške:
		1. vo výške 0,02 % z ceny predmetu zmluvy bez DPH za každý aj začatý deň omeškania, počas prvého mesiaca trvania omeškania dodávateľa;
		2. vo výške 0,5 % z ceny predmetu zmluvy bez DPH za každý aj začatý deň omeškania dodávateľa trvajúceho viac ako 1 mesiac;
	2. ak je dodávateľ v omeškaní s dodaním len časti predmetu zmluvy, výška zmluvnej pokuty sa vypočíta z ceny tej časti predmetu zmluvy s ktorej dodaním je dodávateľ v omeškaní, a pritom sa použijú sadzby uvedené v bode 1.1 vyššie podľa dĺžky trvania omeškania dodávateľa, t. j. 0,02 % za každý aj začatý deň omeškania počas prvého mesiaca omeškania dodávateľa a 0,5 % za každý aj začatý deň omeškania nad 1 mesiac.
2. Pri dodaní s vadami (najmä chybného resp. nefunkčného predmetu zmluvy, vrátane prípadu, keď niektorá jeho časť nie je funkčná v súlade so zmluvou a štandardnými všeobecnými obchodnými podmienkami výrobcu softvéru Trellix) vzniká objednávateľovi nárok na zaplatenie zmluvnej pokuty od dodávateľa vo výške 0,02 % z ceny predmetu zmluvy bez DPH, a to za každý aj začatý deň omeškania až do doby dodania bezchybného predmetu zmluvy.
3. Uplatnením zmluvných pokút nie je dotknutý nárok objednávateľa na náhradu škody vzniknutej porušením tej povinnosti, na porušenie ktorej sa podľa tejto zmluvy vzťahuje zmluvná pokuta, a to aj vo výške presahujúcej výšku dojednanej zmluvnej pokuty. Zmluvné pokuty sa teda nezapočítavajú do výšky náhrady škody, ktorá objednávateľovi vznikne porušením zmluvných povinností dodávateľa zabezpečených zmluvnou pokutou podľa tejto zmluvy.
4. V prípade omeškania objednávateľa so zaplatením faktúry vystavenej dodávateľom v súlade s touto zmluvou je dodávateľ oprávnený uplatňovať si voči objednávateľovi úrok z omeškania v súlade s § 369 ods. 2 Obchodného zákonníka vo výške určenej nariadením vlády SR č. 21/2013 Z. z., ktorým sa vykonávajú niektoré ustanovenia Obchodného zákonníka, a to zo sumy, s ktorej zaplatením je objednávateľ v omeškaní.
5. Zmluvné pokuty, alebo úrok z omeškania podľa tejto zmluvy sa fakturujú priebežne a sú splatné do 15 kalendárnych dní odo dňa doručenia faktúry dodávateľovi.

**Článok VII.**

**Zodpovednosť za škodu a náhrada škody**

1. Každá zo zmluvných strán nesie zodpovednosť za spôsobenú škodu porušením všeobecne platných a účinných právnych predpisov Slovenskej republiky a tejto zmluvy. Zmluvné strany sa zaväzujú vyvinúť maximálne úsilie k predchádzaniu škodám a k minimalizácii vzniknutých škôd. Zmluvné strany sa zaväzujú k vyvinutiu maximálneho úsilia na odvrátenie a prekonanie okolností vylučujúcich zodpovednosť.
2. Dodávateľ zodpovedá objednávateľovi za všetky škody spôsobené objednávateľovi pri plnení tejto zmluvy v dôsledku porušenia povinností dodávateľa podľa tejto zmluvy. Zodpovednosť za škodu sa bude riadiť ustanoveniami § 373 a nasl. Obchodného zákonníka.
3. Dodávateľ zodpovedá podľa tejto zmluvy aj za škodu spôsobenú objednávateľovi jeho zamestnancami a/alebo subdodávateľmi.
4. Dodávateľ zodpovedá za škodu spôsobenú vadou predmetu plnenia, ktorá vznikne objednávateľovi aj po dodaní predmetu plnenia počas plynutia záručnej doby podľa tejto zmluvy.

**Článok VIII.**

# Vyššia moc

1. Ak sa Zmluvné strany nedohodnú inak, dohodnuté zmluvné termíny sa predlžujú o trvanie prekážok podľa § 374 ods. 1 obchodného zákonníka.
2. V prípade vzniku prekážok podľa bodu 1 tohto článku zmluvy musí zmluvná strana, ktorej takéto prekážky vznikli bezodkladne po ich vzniku písomne oznámiť druhej zmluvnej strane ich vznik a charakteristiku, rozsah a predpokladaný čas ich trvania, pričom je povinná druhej zmluvnej strane dostatočne preukázať povahu týchto prekážok podľa § 374 ods. 1 obchodného zákonníka a ich vplyv na plnenie jej zmluvných povinností.
3. Ak z dôvodu trvania prekážok podľa bodu 1 tohto článku zmluvy zmluvná strana, ktorej takéto prekážky vznikli nebude môcť plniť svoje povinnosti podľa tejto zmluvy aj po troch mesiacoch od ich vyskytnutia, zmluvná strana, ktorá sa odvoláva na takéto prekážky, požiada druhú zmluvnú stranu o úpravu tejto zmluvy vo vzťahu k predmetu plnenia, k cene a k termínom plnenia tejto zmluvy. V prípade, ak nedôjde k dohode, môže zmluvná strana, ktorá splnila všetky povinnosti podľa bodu 2 tohto článku zmluvy, najmä dostatočne preukázala povahu týchto prekážok podľa § 374 ods. 1obchodného zákonníka a ich vplyv na plnenie jej zmluvných povinností, odstúpiť od tejto zmluvy.

**Článok IX.**

# Mlčanlivosť a ochrana dôverných informácií

1. Za dôvernú informáciu sa na účely tejto zmluvy považuje informácia v akejkoľvek forme alebo podobe akokoľvek poskytnutá alebo sprístupnená dodávateľovi v súvislosti s plnením tejto zmluvy, ktorá nie je verejne dostupná, najmä technické, obchodné, finančné alebo iné obdobné informácie (ďalej aj ako „dôverné informácie“). Dôvernými informáciami podľa tejto zmluvy nie sú informácie, ktoré sú, alebo sa následne stanú verejne dostupnými, inak ako porušením povinností mlčanlivosti a ochrany dôverných informácií podľa tejto zmluvy.
2. Dodávateľ sa zaväzuje zachovávať mlčanlivosť o všetkých dôverných informáciách, ktoré získal v súvislosti s uzatvorením alebo plnením tejto zmluvy, zabezpečiť ich ochranu a utajenie, zaobchádzať s dôvernými informáciami ako s vlastnými dôvernými údajmi, vždy však najmenej v rozsahu primeranej odbornej starostlivosti, najmä uchovávať ich v tajnosti, chrániť ich pred poškodením, stratou, zničením, odcudzením, znehodnotením, akýmkoľvek iným sprístupnením alebo vyzradením akýmkoľvek tretím osobám, alebo ich zverejnením a použiť dôverné informácie výhradne na účely plnenia predmetu tejto zmluvy a v súlade s touto zmluvou a nepoužiť ich na žiadne iné účely, pričom pre potreby splnenia týchto povinností je dodávateľ povinný najmä zabezpečiť vykonanie všetkých potrebných právnych a technických opatrení, a to v rozsahu a spôsobom primeraným rozsahu ochrany a utajenia dôverných informácií podľa tejto zmluvy.
3. Dodávateľ sa zaväzuje, že zabezpečí dostatočné poučenie pre všetky osoby, ktoré sa na jeho strane budú zúčastňovať na plnení tejto zmluvy (zamestnancov, štatutárne orgány a ich členov, subdodávateľov) o podstate dôverných informácií podľa tejto zmluvy, o rozsahu povinností mlčanlivosti a ochrany dôverných informácií podľa tejto zmluvy a o povinnostiach z toho vyplývajúcich pre všetky osoby, ktoré prídu do styku s dôvernými informáciami podľa tejto zmluvy. Prístup k dôverným informáciám bude obmedzený na tie osoby podieľajúce sa za dodávateľa na plnení tejto zmluvy, ktoré tieto informácie potrebujú poznať na účely plnenia povinností podľa tejto zmluvy a v nevyhnutnom rozsahu na plnenie povinností dodávateľa podľa tejto zmluvy. Dodávateľ je povinný zabezpečiť, aby záväzky mlčanlivosti a ochrany dôverných informácií podľa tejto zmluvy prevzali aj všetci jeho subdodávatelia, ktorí sa budú zúčastňovať na plnení tejto zmluvy. Splnenie týchto povinností je dodávateľ povinný preukázať, ak ho o to objednávateľ požiada. Inej tretej osobe je možné poskytnúť, alebo sprístupniť dôverné informácie iba v prípade ak je to potrebné na účely plnenia tejto zmluvy, v nevyhnutnom rozsahu, a to len po predchádzajúcom písomnom súhlase objednávateľa a za podmienky, že všetky takéto osoby dodávateľ, ešte pred poskytnutím dôverných informácií, písomne zaviaže záväzkami mlčanlivosti a ochrany dôverných informácií, minimálne v rozsahu, v akom je dodávateľ sám viazaný touto zmluvou. To neplatí pre poskytnutie dôverných informácií na základe všeobecne záväzného právneho predpisu, vykonateľného rozhodnutia, opatrenia, alebo výzvy príslušného orgánu, alebo ak to bude potrebné v príslušných súdnych, rozhodcovských, správnych alebo iných obdobných konaniach alebo pre poskytnutie dôverných informácií takým odborným poradcom dodávateľa, ktorí sú vo vzťahu k týmto dôverným informáciám viazaní zákonom stanovenou povinnosťou mlčanlivosti (napr. advokát).
4. Ak z všeobecne záväzných právnych predpisov nevyplýva dlhšia doba trvania povinnosti mlčanlivosti (napr. zo zákona o ochrane osobných údajov), tak povinnosť mlčanlivosti a ochrany dôverných informácií podľa tejto zmluvy trvá, bez ohľadu na spôsob ukončenia tejto zmluvy a bez ohľadu na to či došlo alebo nedošlo k plneniu predmetu zmluvy, alebo jeho akejkoľvek časti, a to po dobu 10 rokov od ukončenia tejto zmluvy, pričom pred uplynutím tejto doby nie je možné sa tejto povinnosti nijako zbaviť. Dodávateľ je povinný po ukončení tejto zmluvy odstrániť zo svojich informačných prostriedkov všetky a akékoľvek dôverné informácie objednávateľa podľa tejto zmluvy, pokiaľ sa zmluvné strany nedohodnú inak.
5. Porušenie akejkoľvek povinnosti dodávateľa podľa tohto článku zmluvy sa považuje za podstatné porušenie tejto zmluvy. V prípade porušenia akéhokoľvek záväzku dodávateľa podľa tohto článku zmluvy je dodávateľ povinný uhradiť objednávateľovi zmluvnú pokutu vo výške 15.000,- eur bez DPH (slovom: pätnásť tisíc eur), a to za každé jednotlivé porušenie povinnosti dodávateľa. Zmluvná pokuta je splatná do 15 dní odo dňa doručenia výzvy na zaplatenie zmluvnej pokuty. Povinnosť uhradiť zmluvnú pokutu vzniká bez ohľadu na skutočnosť, či objednávateľovi vznikla škoda v dôsledku porušenia povinnosti dodávateľa. Tým nie je dotknuté právo Objednávateľa na náhradu škody v zmysle § 373 a nasl. Obchodného zákonníka, vzniknutej porušením záväzku dodávateľa, s ktorým táto zmluva spája nárok objednávateľa na zmluvnú pokutu, a to aj vo výške presahujúcej výšku dojednanej zmluvnej pokuty.
6. Záväzkom mlčanlivosti a ochrany dôverných informácií podľa tejto zmluvy nie je dotknuté zverejnenie tejto zmluvy ako povinne zverejňovanej zmluvy, ktoré sa nepovažuje za porušenie tohto záväzku.

**Článok X.**

# Ukončenie zmluvy

* 1. Táto zmluva Táto zmluva zaniká splnením všetkých záväzkov zmluvných strán. Predplatné licencie a podpora podľa tejto zmluvy sa poskytuje v období od 01.06.2025 do 31.05.2028.
	2. Ak bude zmluva predčasne ukončená dohodou zmluvných strán, tvorí stanovenie spôsobu vysporiadania vzťahov vzniknutých na základe tejto zmluvy podstatnú náležitosť dohody o ukončení tejto zmluvy.
	3. Zmluvné strany sa dohodli, že v prípade podstatného porušenia zmluvných povinností jednou zmluvnou stranou, je druhá zmluvná strana oprávnená odstúpiť od tejto zmluvy spôsobom upraveným v § 345 Obchodného zákonníka.
	4. Za podstatné porušenie tejto zmluvy podľa predchádzajúceho bodu tohto článku zmluvy sa považuje:
1. ak dodávateľ nedodrží termín dodania predmetu zmluvy podľa článku II. bodu 2 tejto zmluvy;
2. ak dodávateľ poruší svoj záväzok udržiavať partnerstvo spoločnosti Trellix podľa článku I. bodu 4 tejto zmluvy;
3. ak dodávateľ dodá objednávateľovi predmet zmluvy s vadami, alebo ak dodávateľ v súlade s touto zmluvou neodstráni vady uplatnené objednávateľom v záručnej dobe podľa tejto zmluvy;
4. ak dodávateľ nesplní technické požiadavky na predmet zmluvy;
5. ak dodávateľ poruší zákaz nelegálnej práce a nelegálneho zamestnávania v zmysle právneho poriadku Slovenskej republiky;
6. ak sa objednávateľ dostane do omeškania s úhradou faktúr vystavených v zmysle tejto zmluvy po dobu dlhšiu ako 3 mesiace;
7. ak dodávateľ poruší daňovú povinnosť podľa čl. IV. bodu 8 tejto zmluvy, alebo
8. podstatné porušenia zmluvy definované v iných ustanoveniach tejto zmluvy;
9. iné porušenia tejto zmluvy takého charakteru, že strana porušujúca túto zmluvu vedela v čase jej uzatvorenia alebo v tomto čase bolo možné rozumne predvídať s prihliadnutím na účel tejto zmluvy, ktorý plynie z jej obsahu a z okolností jej uzatvorenia, že druhá zmluvná strana nebude mať záujem na plnení povinností pri takom porušení tejto zmluvy.
	1. Za nepodstatné porušenie tejto zmluvy sa považuje každé porušenie zmluvy, okrem porušení zmluvy definovaných v tejto zmluve ako podstatné porušenie. V prípade nepodstatného porušenia tejto zmluvy jednou zo zmluvných strán je druhá zmluvná strana oprávnená odstúpiť od tejto zmluvy v prípade, že zmluvná strana, ktorá je v omeškaní, nesplní svoju zmluvnú povinnosť ani napriek písomnému upozorneniu a poskytnutiu dodatočnej primeranej lehoty na splnenie povinnosti. V písomnom upozornení musí byť podrobne špecifikované porušenie zmluvnej povinnosti ako aj upozornenie na právo odstúpiť od tejto zmluvy v prípade neodstránenia porušenia ani v dodatočnej primeranej lehote. V prípade neodstránenia porušenia ani v dodatočnej primeranej lehote má zmluvná strana právo odstúpiť od tejto zmluvy doručením písomného oznámenia o odstúpení od zmluvy druhej zmluvnej strane.
	2. Objednávateľ môže odstúpiť od tejto zmluvy v súlade s § 19 zákona o verejnom obstarávaní alebo § 15 ods. 1 zákona o RPVS.
	3. V prípade, že ktorákoľvek strana odstúpi od tejto zmluvy, musí písomné odstúpenie od zmluvy doručiť druhej zmluvnej strane. Účinky odstúpenia nastanú dňom doručenia písomného oznámenia o odstúpení od zmluvy druhej zmluvnej strane.
	4. Odstúpením od zmluvy zanikajú všetky práva a povinnosti zmluvných strán z tejto zmluvy, okrem nárokov na náhradu spôsobenej škody, nárokov na zmluvné sankcie, nárokov objednávateľa na odstránenie zistených vád už poskytnutého plnenia a iných povinností z ktorých podľa ich povahy vyplýva, že majú trvať aj po skončení tejto zmluvy, napr. povinnosť ochrany a utajenia dôverných informácií podľa tejto zmluvy.
	5. V prípade, ak nastanú právne skutočnosti majúce za následok zmenu v právnom postavení dodávateľa (napr. vyhlásenie konkurzu, zastavenie konkurzu pre nedostatok majetku alebo zrušenie konkurzu pre nedostatok majetku, vstup do likvidácie, zmena právnej formy, zmena v oprávneniach konať v mene dodávateľa) alebo akákoľvek iná zmena majúca priamy vplyv na plnenie zo strany dodávateľa, je dodávateľ povinný oznámiť tieto skutočnosti objednávateľovi najneskôr do 5 dní odo dňa, kedy tieto skutočnosti nastali. Ak tak neurobí, zodpovedá za škodu spôsobenú objednávateľovi v dôsledku porušenia tejto povinnosti, pričom porušenie tejto povinnosti dodávateľa sa považuje za podstatné porušenie tejto zmluvy.
	6. Zmluvné strany sa dohodli, že túto zmluvu nie je možné vypovedať.
	7. V prípade, ak v dôsledku ukončenia tejto zmluvy akýmkoľvek spôsobom objednávateľ nebude môcť užívať predmet zmluvy počas celého obdobia poskytovania licencií, resp. celého obdobia poskytovania podpory podľa tejto zmluvy, dodávateľ je povinný v lehote do 30 dní odo dňa ukončenia zmluvy vrátiť objednávateľovi alikvotnú časť uhradenej ceny za predmet zmluvy, zodpovedajúcu tej časti obdobia poskytovania licencií, resp. obdobia poskytovania podpory podľa tejto zmluvy, počas ktorej objednávateľ v dôsledku ukončenia tejto zmluvy nemohol užívať predmet zmluvy.

**Článok XI.**

# Záverečné ustanovenia

1. Zmluvné strany sa dohodli, že písomná korešpondencia bude posielaná na adresy uvedené v záhlaví tejto zmluvy a v prípade ich zmeny je povinná tá strana, u ktorej zmena nastala o tom písomne druhú zmluvnú stranu bez zbytočného odkladu informovať. V prípade, že doporučenú zásielku zaslanú na adresu druhej zmluvnej strany pošta vráti ako neprevzatú v úložnej lehote, považuje sa za deň doručenia posledný deň úložnej lehoty. V prípade odmietnutia prevzatia doporučenej zásielky druhou zmluvnou stranou, sa bude zásielka dňom odmietnutia prevzatia považovať za doručenú. V prípade iných pochybností pri doručovaní písomností podľa tejto zmluvy bude za deň jej doručenia považovaný 3 pracovný deň nasledujúci po dni, kedy bola písomnosť preukázateľne odoslaná na adresu zmluvnej strany uvedenú v záhlaví tejto zmluvy, resp. na adresu písomne oznámenú druhej zmluvnej strane podľa tohto bodu zmluvy. Akákoľvek písomnosť a/alebo komunikácia, ktorá sa vyžaduje alebo je povolená podľa tejto zmluvy bude vyhotovená v slovenskom jazyku. Ak táto zmluva neustanovuje inak, v prípade pochybností o doručení emailovej správy odoslanej v súlade s touto zmluvou sa emailová správa považuje za doručenú v najbližší nasledujúci pracovný deň po jej odoslaní na emailovú adresu uvedenú v tejto zmluve, alebo na emailovú adresu, ktorú si zmluvné strany oznámili na základe tejto zmluvy.
2. Zmluva je uzavretá podľa právneho poriadku Slovenskej republiky, pričom práva, povinnosti a vzťahy zmluvných strán v tejto zmluve neupravené sa budú spravovať príslušnými ustanoveniami Obchodného zákonníka, Autorského zákona (zákona č. 185/2015 Z. z. v znení neskorších predpisov), zákona o verejnom obstarávaní a ďalšími všeobecne záväznými právnymi predpismi právneho poriadku platného na území Slovenskej republiky.
3. Dodávateľ sa zaväzuje pri plnení predmetu tejto zmluvy vždy postupovať s odbornou starostlivosťou, ktorú je možné primerane a racionálne očakávať od dodávateľa, ako od partnera spoločnosti Trellix na úrovni vyžadovanej touto zmluvou a od podnikateľského subjektu dodávajúceho licencie a podporu, ktoré sú predmetom tejto zmluvy. Zmluvné strany sa zaväzujú, že budú postupovať v súlade s oprávnenými záujmami druhej zmluvnej strany a že vykonajú všetky právne úkony, ktoré sa ukážu byť nevyhnutné pre realizáciu činností upravených touto zmluvou. Záväzok súčinnosti sa vzťahuje len na také úkony, ktoré prispejú alebo majú prispieť k dosiahnutiu účelu tejto zmluvy.
4. Zmluvné strany vyhlasujú, že v čase uzavretia tejto zmluvy im nie sú známe žiadne okolnosti, ktoré by bránili alebo vylučovali uzatvorenie tejto zmluvy, resp. ktoré by mohli byť vážnou prekážkou plnenia ich povinností podľa tejto zmluvy.
5. Dodávateľ sa zaväzuje prípadné zmeny právneho stavu, ktoré by mohli mať vplyv na plnenie podmienok tejto zmluvy, oznámiť písomne objednávateľovi najneskôr 30 dní pred predpokladanou zmenou. Zmluvné strany sa zaväzujú navzájom si bez zbytočného odkladu oznamovať všetky podstatné skutočnosti, ktoré môžu mať vplyv na riadne a včasné plnenie ich záväzkov podľa tejto zmluvy.
6. Táto zmluva je vyhotovená v piatich rovnopisoch, dva rovnopisy sú určené pre dodávateľa a tri pre objednávateľa. Všetky rovnopisy sú považované za rovnocenné.
7. Zmeny a doplnenia tejto zmluvy je možné vykonať len formou písomného dodatku, ktorý podpíšu oprávnení zástupcovia obidvoch zmluvných strán v súlade so zákonom o verejnom obstarávaní.
8. V prípade sporného výkladu ustanovení tejto zmluvy alebo neplnenia záväzkov zmluvných strán sa obidve zmluvné strany budú snažiť prednostne dosiahnuť vzájomnú dohodu. Pokiaľ sa zmluvné strany nedohodnú, budú sa snažiť dosiahnuť súdny zmier. Prípadné spory týkajúce sa výkladu a realizácie tejto zmluvy budú riešené vecne a miestne príslušnými súdmi Slovenskej republiky.
9. V prípade, ak bude niektoré z jednotlivých ustanovení tejto zmluvy považované za neplatné, neúčinné, či nevykonateľné nebude mať táto skutočnosť vplyv na platnosť zostávajúcich ustanovení zmluvy. Namiesto neplatného, neúčinného či nevykonateľného ustanovenia tejto zmluvy, sa použije platné a účinné zákonné ustanovenie, ktoré je mu svojím významom a účelom najbližšie.
10. Táto zmluva (vrátane jej dodatkov) patrí medzi povinne zverejňované zmluvy podľa ustanovení § 5a zákona o slobodnom prístupe k informáciám (zákona č. 211/2000 Z. z. v znení neskorších predpisov) v spojení s ustanoveniami § 1 ods. 2 Obchodného zákonníka a ustanoveniami § 47a Občianskeho zákonníka (zákona č. 40/1964 Zb. v znení neskorších predpisov). Dodávateľ berie na vedomie zverejnenie tejto zmluvy (vrátane jej dodatkov) a faktúr dodávateľa doručených objednávateľovi a to zverejnenie objednávateľom počas trvania jeho povinnosti podľa § 5a ods. 1, 6 a 9 a § 5b zákona o slobodnom prístupe k informáciám.
11. Táto zmluva nadobúda platnosť a je pre zmluvné strany záväzná odo dňa jej podpísania oprávnenými zástupcami oboch zmluvných strán; ak oprávnení zástupcovia oboch zmluvných strán nepodpíšu túto zmluvu v ten istý deň, tak rozhodujúci je deň neskoršieho podpisu. Táto zmluva nadobúda účinnosť dňom nasledujúcim po dni jej zverejnenia na webovom sídle (internetovej stránke) objednávateľa [§ 47a ods. 1 Občianskeho zákonníka v spojení s § 1 ods. 2 Obchodného zákonníka a s § 5a ods. 1, 6 a 9 zákona o slobodnom prístupe k informáciám].
12. Objednávateľ pri spracúvaní osobných údajov poskytnutých dodávateľom pre účely plnenia tejto zmluvy postupuje v súlade so zákonom č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov
a Nariadením Európskeho parlamentu a Rady (EÚ) č. 2016/679 z 27. apríla 2016
o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES. Informácia o podmienkach spracúvania osobných údajov dotknutých osôb je zverejnená na webovej adrese objednávateľa: <https://www.nbs.sk/sk/ochrana-osobnych-udajov>.
13. Zmluvné strany (každá za seba) zhodne záväzne vyhlasujú, že sú oprávnené uzavrieť túto zmluvu, a že táto zmluva nebola uzavretá za nevýhodných ani nevyhovujúcich podmienok pre žiadnu zmluvnú stranu. Súčasne zmluvné strany (každá za seba) zhodne záväzne vyhlasujú, že sa s touto zmluvou dôkladne oboznámili a jej obsahu porozumeli, súhlasia s ňou, zaväzujú sa ustanovenia tejto zmluvy plniť, pričom zmluvné strany na znak toho, že táto zmluva je určitá, zrozumiteľná a zodpovedá ich slobodnej vôli, vlastnoručne podpísali túto zmluvu prostredníctvom svojich oprávnených zástupcov.
14. Neoddeliteľnou súčasťou tejto zmluvy je:

Príloha č. 1 - Technická a cenová špecifikácia predmetu zmluvy,

Príloha č. 2 - Doklad o partnerstve s výrobcom softvéru Trellix minimálne na jednej z úrovní Platinum, Gold alebo Silver,

Príloha č. 3 - Zoznam subdodávateľov.

|  |  |
| --- | --- |
| Za objednávateľa:V Bratislave, dňa <vyplní VO>  | Za dodávateľa:V <vyplní uchádzač>, dňa <vyplní uchádzač> |
|  |  |
|  |  |
| .............................................................<vyplní VO><vyplní VO> | .............................................................<vyplní uchádzač><vyplní uchádzač> |

**Príloha č. 1 k zmluve č. C-NBS1-000-106-337**

**Technická a cenová špecifikácia predmetu zmluvy**

**Tabuľka č. 1 – Predplatné licencie podľa článku I. bodu 1.1 tejto zmluvy**

| **Položka číslo** | **Predmet zákazky** | **Počet licencií** | **Cena** **za jednu licenciu v eurách bez DPH\*** | **Celková cena za položku v eurách bez DPH\*** |
| --- | --- | --- | --- | --- |
| **1.** | Obnova **Trellix Protect Plus EDR for Endpoint - 30day retention, Germany DC**, vrátane Thrive Essential Software Support podpory výrobcu od 01.06.2025 do 31.5.2028 | 1200 | <vyplní uchádzač> | <vyplní uchádzač> |
| **2.** | **Trellix Virtual Intelligent Sandbox Appliance** licencia obsahuje virtuálne appliance a až 8 sandbox instances. 3Yrs subscription od 01.06.2025 do 31.05.2028 (Cena licencie obsahuje aj právo objednávateľa využiť do 31.05.2028 nasledovné licencie, ktoré od 01.01.2026 túto licenciu nahrádzajú: Trellix Intelligent Virtual Execution VM 300 vrátane Email Security Sensor Virtual (T) – IVX, Stand-Alone Thrive Essential a Email Security Sensor Virtual (T) – IVX Dynamic Threat Intelligence (T)) | 2 | <vyplní uchádzač> | <vyplní uchádzač> |
| **Celková cena za dodanie licencií v eurách bez DPH:**určená ako súčet celkových cien za jednotlivé položky tejto tabuľky, určených pre každú z týchto položiek ako (cena za jednu licenciu v danej položke **x** počet licencií v danej položke) | **<vyplní uchádzač>** |

*\* zaokrúhlená na dve desatinné miesta.*

**Tabuľka č. 2 - Obnova podpory podľa článku I. bodu 1.2 tejto zmluvy**

| **Položka číslo** | **Predmet zákazky** | **Počet licencií** | **Cena za jednu licenciu v eurách bez DPH\*** | **Celková cena za položku v eurách bez DPH\*\***  |
| --- | --- | --- | --- | --- |
| **3.** | Obnova Trellix Thrive Essential Software Supportpodpory pre súčasne platné licencie **MOVE Anti-Virus for Virtual Desktop (VDI)** od 01.06.2025 do 31.5.2028 | 400 | <vyplní uchádzač> | <vyplní uchádzač> |
| **4.** | Obnova Trellix Thrive Essential Software Support podpory pre súčasne platné licencie **MOVE Anti-Virus for Virtual Servers** od 01.06.2025do 31.5.2028 | 501 | <vyplní uchádzač> | <vyplní uchádzač> |
| **5.** | Obnova Trellix Thrive Essential Software Support podpory pre súčasne platné licencie **Data Security Endpoint Protection Suite** od 01.06.2025 do 31.5.2028 | 1400 | <vyplní uchádzač> | <vyplní uchádzač> |
| **Celková cena za obnovu podpory pre súčasne platné licencie používané objednávateľom v eurách bez DPH:**určená ako súčet celkových cien za jednotlivé položky tejto tabuľky, určených pre každú z týchto položiek ako (cena za jednu licenciu v danej položke **x** počet licencií v danej položke) | **<vyplní uchádzač>** |

**Tabuľka 3 – celková cena za predmet zmluvy**

|  |  |
| --- | --- |
| **Celková cena za predmet zmluvy v eurách bez DPH:**Určená ako súčet Celkovej ceny za dodanie licencií a Celkovej ceny za obnovu podpory pre súčasne platné licencie používané objednávateľom uvedených v Tabuľke č. 1 a Tabuľke č. 2 v tejto prílohe č. 1 zmluvy  | **<vyplní uchádzač>** |

**Príloha č. 2 k zmluve č. C-NBS1-000-106-337**

**Doklad o partnerstve s výrobcom softvéru Trellix minimálne na jednej z úrovní Platinum, Gold alebo Silver**

<doplní uchádzač>

**Príloha č. 3 k zmluve č. C-NBS1-000-106-337**

**Zoznam subdodávateľov**

V súlade s ustanovením § 41 ods. 3 zákona o verejnom obstarávaní verejný obstarávateľ požaduje od úspešného uchádzača, aby najneskôr v čase uzavretia zmluvy uviedol:

1. údaje o všetkých známych subdodávateľoch v rozsahu obchodné meno, sídlo, IČO, zápis do príslušného obchodného registra;
2. údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia.

Úspešný uchádzač môže pridať toľko riadkov v Tabuľke koľko potrebuje.

V prípade, ak úspešný uchádzač nebude mať subdodávateľov uvedie túto skutočnosť v Tabuľke.

|  |  |  |
| --- | --- | --- |
| p.č. | Obchodné meno, sídlo subdodávateľa, IČO, zápis do príslušného obchodného registra | Osoba oprávnená konať za subdodávateľa (meno a priezvisko, adresa pobytu, dátum narodenia) |
| 1. | <vyplní uchádzač> | <vyplní uchádzač> |